Katayoka no nawri,
nangay sa Jesos kan siraw nanawhen naw do probinsya a Jodya.
Minyan sa so nahay daw,
kan namonbawtisar sa so tawotawo.
Aran si Juan,
ki nangbabawtisar do Enon a masngen do Salem,
ta rakoh ranomaw daw,
kan nasarosarono saw tawotawo a nangay di Juan a nagpabawtisar.
Ki dyi pa nabahod do dawri si Juan.
Ki do kayan daw daw,
naypisa nachisogal saw kadwanaw a nanawhen ni Juan do asaw dyirad Jodyo saw a maynamot do dadakay daw a kaibidang a madalos do salapen Dyos.
Dawa,
nangay sad Juan,
as nakabata da sya a kon da,
“Mo Maistro,
manakem moriw myanaw dyimo dwa kabtangaw no Jordan a oksong,
iyaw inpaneknek mwaw dyamen?
Naipadamagaw a mangbabawtisar dana kono,
kan āro sa kono mangay dya tawotawo!”
Ki tinbay sa ni Juan a kāna,
“On,
abaw maparin asa tawo a komwan,
an dya si Āpo Dyos manoroh.
Sichangori,
inyo mismo a nangpaneknek so inbahey kwaw dyinyo do nakarahan a yaken abaw Kristo,
ta tod naw yaken a tinoboy a nanmanma sakbay no kangay na.
Maipariho nya do kasar no nobyo kan nobya.
As iyaw masingedaw a sīt no nobyo a para isagāna do dawri a kasar kan mangnanaya do nobyowaw,
ki taywara masoyot anchan madngey naw chirinaw no nobyo.
Komwan,
maypataywaraw kasoyot ko.
Ta an yaken,
ki para isagāna dyirad tawotawo do kangayaw ni Kristo.
As dawa,
sichangori,
iya danaw maypaypasisīta,
as kan yaken,
ki maypaypapos.”
No tawo a yapo do tanaya,
ki nainlōbongan,
ta gagāngay na.
Dawa,
nainlobōngan kapaychirin na,
ta nawri lang chapatak na.
Ki no Tawo a Yapod Hanyit,
ki iyaw katotorayan do tabo.
Ipaneknek naw naboya naw kan nadngey naw do hanyit.
Ki aran komwan,
akmay abo polos manganohed do inbahebahey na saya.
Ki aran sino a manganohed do chirin na saw,
paneknekan na oyod iyaw inchirin no Dyos.
Ta iyaw tinoboyaya ni Āpo Dyos,
ki chirinen naw oyod a chirin ni Āpo Dyos,
as kan iyaw tinorohan no Dyos so tabo panakabalin no Ispirito na.
Oyod a chadaw ni Āpo Dyos Anak naya,
dawa,
inpaitoray na dyaw no tabo.
No aran sino a manganohed do Anak no Dyos,
ki myan byay na abos pandan.
Ki an sino a dya manganohed do Anak naya,
abanchiw nya byay na,
basbāli a nāw nanchi a dosdosāen no Dyos a abos pandan.